### 27.    Beslutning om at godkende Forslag til Lokalplan nr. 573 for ny daginstitution i Svebølle

**Åbent**

Sagsnr.: 326-2019-33554       J.nr.: 01.02.05           Dokumentnr.:
326-2020-180613

**Sagstype**

Beslutning.

**Resume og sagens baggrund**

Kommunalbestyrelsen besluttede på møde den 18. december
2019, at der skal udarbejdes en lokalplan, der giver mulighed for at bygge en
ny daginstitution i Svebølle. Forslag til lokalplan nr. 573 for ny
daginstitution i Svebølle, samt screening efter miljøvurderingsloven,
fremlægges nu til beslutning om offentlig fremlæggelse.

**Indstillinger**

Direktøren indstiller at:

1.    Forslag til
Lokalplan nr. 573 for ny daginstitution i Svebølle, godkendes til offentlig
fremlæggelse i min. 8 uger.

2.    Vurderingen om,
at der ikke skal gennemføres en miljøvurdering af lokalplanforslaget
offentliggøres med klagefrist på 4 uger.

3.    Administrationen
bemyndiges til at foretage nødvendige redaktionelle ændringer til planforslaget
forinden offentlig bekendtgørelse.

**Behandling**

Teknik- og Miljøudvalget, Økonomiudvalget,
Kommunalbestyrelsen.

**Sagsfremstilling**

Administrationen fremlægger Forslag til Lokalplan nr. 573 for
ny daginstitution i Svebølle (Bilag 1).

*Lokalplanforslaget*

Daginstitutionerne i [adresse] og Svebølle skal lægges sammen
til én ny daginstitution. Daginstitutionen ønskes etableret i nær tilknytning
til [adresse] og rekreative områder.

Lokalplanområdet er i kommuneplanen udlagt til blandet
bebyggelse fx børnehave, skole, fritidsklub, idrætshal, idrætsbaner og hal. Området
ligger i byzone og forbliver i byzone.

Lokalplanområdet omfatter et areal på ca. 12.500m2
og ligger i Svebølles østlige bydel i tæt tilknytning til [adresse],
[adresse] og tilhørende udendørs idrætsanlæg. Hele området har et
veludbygget stisystem, som giver byens beboere nem adgang til daginstitutionen.
Med en direkte forbindelse fra Svebølles gennemgående vej, [adresse], kan der
sikres vejadgang via sidevejen vest for skolen.

Området er i kommuneplanen udpeget som værdifuldt kulturmiljø,
hvor idrætsanlægget udgør et bærende element. Idrætsanlægget er med sit bølgede
landskab og flere plateauer, der udnytter landskabets højdeforskelle, et eksempel
på et gennemtænkt anlæg fra sin tid. Udpegning vedlagt som Bilag 3.

Lokalplanen skal understøtte områdets karakteristika ved
blandt andet at fastlægge placering og omfang af bebyggelsen, udendørs
opholdsarealer og vej- og parkeringsforhold.

*Lokalplanens formål*

Det er lokalplanens formål at
sikre

·
at området fastlægges til offentlige formål, herunder daginstitution
med tilknyttede faciliteter.

·
at byggeri og anlæg disponeres under hensyntagen til omgivelserne
og på en sådan måde, at udpegningen som værdifuldt kulturmiljø understøttes.

·
at der etableres hensigtsmæssige adgangsforhold med en særlig
opmærksomhed på bløde trafikanter.

*Miljøscreening*

Administrationen har gennemført en screening efter lov om
miljøvurdering af planer og programmer og af konkrete projekter (VVM), som har
været i høring hos berørte myndigheder fra den 27. april 2020 til den 12. maj
2020. Der er indkommet 9 bemærkninger i høringsperioden, der udelukkende har
oplysende karakter til sagen. Disse bemærkninger er indarbejdet og taget med i
den endelig vurdering. På baggrund af denne screening vurderer
administrationen, at lokalplanforslaget ikke vil få væsentlig indvirkning på
miljøet, og der således ikke skal udarbejdes miljørapport. Miljøscreeningen er
vedlagt som bilag 2.

*Tillæg til spildevandsplanen*

Lokalplanområdet er ikke en del af spildevandsplanen,
hvorfor det er nødvendigt at udarbejde et tillæg til spildevandsplanen for at
kunne byggemodne området. Der udarbejdes et spildevandsplantillæg, som
behandles i en særskilt sagsfremstilling.

*Trafiksikkerhedsprojekt* Det har i arbejdet med lokalplanforslaget været et fokuspunkt at sikre
trafiksikkerheden i området. I lokalplanforslaget er der derfor lagt op til at
forbedre de trafikale forhold herunder stien og vejforholdene som giver adgang
til den nye daginstitution, og samtidig sikre trygge adgangsforhold til
[adresse].

Derudover er der også trafikale
forhold uden for lokalplanområdet, som skal trafiksikres for at forbedre
forholdene for de bløde trafikanter. På Teknik- og Miljøudvalget møde den 2.
april 2020 er der godkendt bevilling til Trafiksikkerhedsindsatsen 2020-2021,
for områderne omkring [adresse], herunder projekt *2020.8 Analyse af
konkrete skolers nærområde (Høng, Gørlev, Svebølle og [adresse])* og *2021.1
projektering af trafiksikkerhedsprojekt i de 4 skolers nærområder)*. Der er
derfor i forbindelse med udfærdigelse af lokalplanforslaget igangsat skitsering
på den del af trafiksikkerhedsprojektet, som omhandler [adresse].
Projektet udvikles parallelt med lokalplanens høringsperiode, hvor der, ud over
at sikre vejadgang til lokalplanens områder, er fokus på at sikre forholdende
omkring [adresse], undersøge muligheder for ”*kiss’n ride*”, samt
optimering af parkeringsarealet øst for skolen så den udnyttes bedre.

*Det videre forløb*

Godkendes lokalplanforslaget, vil forslaget blive fremlagt i
høring i mindst 8 uger. Herefter vil eventuelle bemærkninger m.v. blive
behandlet og/eller indarbejdet, og det forventes, at lokalplanforslaget kan
fremlægges til endelig godkendelse ultimo 2020.

**Økonomiske konsekvenser**

Ingen.

**Teknik- og Miljøudvalgets møde
den 13. august 2020:**

Anbefales med bemærkning om, at der udarbejdes et bilag ved
siden af lokalplanen, til brug for høringen, hvori den samlede trafikale
løsning indenfor og udenfor lokalplanområdet illustreres og forklares.

**Økonomiudvalgets møde den 19.
august 2020:**

Teknik og Miljøudvalgets indstilling anbefales.

**Bilag**

|  |  |
| --- | --- |
| Bilag 1 - Forslag til Lokalplan nr. 573 for ny dagsinstitution i Svebølle, Kalundborg Kommune | 326-2020-247704 |
| Bilag 2 - Miljøscreening, lokalplan nr. 573 | 326-2020-242852 |
| Bilag 3 - Kulturmiljø, [adresse] og idrætsanlæg | 326-2020-158059 |